ጥቕዓት ይፍጸም ኣይፍለጥን፤ ሓይልታት ጸጥታ ከይተረፈ ካብ ቑጽጽርና ወጻኢ ኾይኑ'ዮም ዝብሉ ዘለዉ ይብሉ። "ሕዚ እኮ፡ ሓቢሩካ ዝነበረ ጎረቤት ብዘይገመትካዮ ኩነታት ጥቕዓት ይበጽሖ ኣሎ። ናይ ዩኒቨርሲቲ ተምሃራይ ድማ ነዚ ቐረባ'ዩ። ኣነ ጓለይ ኣብ ኸባቢኣ ክትመደበለይ'የ ዝደሊ። ካብዚ ወጻኢ ኣሚነ ክሰዳ ይጽግመኒ'ዩ"። ነባሪ ከተማ ዓድዋ ኣቶ በሪሁ ዉነህ መዓሾ፡ ኣብ ዩኒቨርሲቲ ኣሶሳ ተምሃራይ ካልኣይ ዓመት ዉላድ ኣለዎም። "ኣይኮነን'ዶ ዉላደይ፡ ንባዕለይ'ዉን እቲ ኩነታት ኣሰኪፉኒ'የ፡ ካብ ኣዲስ ኣበባ ናብ ዓድዋ መጺአ" ዝብሉ ኣቶ በሪሁ፡ ወዶም ዝጀመሮ ናይ ካልኣይ ዓመት ትምህርቲ ኢንጅነሪንግ ካብቲ ዝነብረሉ ክልል ወጻኢ ኸይዱ ክመሃር መሪቖም ዝሰድሉ ትብዓት ከምዘይብሎም ይዛረቡ። ኣብ ኢትዮጵያ ዘሎ ኩነታት ሰላም ዘይምህላዉ፣ ሕጊ ኣብ ዘይተኸበረሉ፣ ተሓታትነት ኣብ ዘይብሉን ናይ ጸጥታ ኣካላት'ዉን ንህይወቶም ዉሕስና ኣብ ዘይህብሉ'ዩ ይብሉ። "በዚ ኩነታት ደቅና ናትና ተስፋ ክመልኡ ክመሃሩ ኸይዶም፡ ሞይቶም ናታቶም ሬሳ ክንቅበል ኣይንደልን። ስለዝኾነ፡ ሃላዋቶም ናብ ሞት ክንሰዶ የብልናን፤ ኣነ'ዉን ከም ወላዲ ፍቓደኛ ኣይኸዉንን" ኢሎም ኣቶ በሪሁ። ምኽባር ጸጥታን ምርግጋጽን ደሕንነትን ዜጋታት፡ ብፍላይ ክኣ ትኹረት ዝግበሩ ዝነበሩ ጥቕዓታት እናኾኑ ዝመጽኡ ተምሃሮ ዩኒቨርሲቲታት፡ ሎሚ ጽባሕ ዘብል ጉዳይ ክኸዉን ኣይግብኦን ብምባል እቶም ተምሃሮ ኾኑ ወለዲ የስምርሉ። "ኣብቶም ዝሓለፉ ሰለስተ ዓመታት እኮ ተራእዩ'ዩ። ብዙሓት ተምሃሮ ሞይቶም እዮም። ግና መን ኢኻ እዚ ዝገበርካ?
